Xalqlarimiz manfaatlariga xizmat qiladigan muhim hujjatlar imzolandi

15.04.2019
Oliy darajadagi O‘zbekiston – Qozogʻiston muloqoti samimiy va amaliy ruhda oʻtdi. Muzokaralar yakunida ikki mamlakat oʻrtasidagi  hamkorlikning turli sohalariga oid oʻnga yaqin hujjat imzolandi.
O‘zbekiston Respublikasi Prezidenti Shavkat Mirziyoyev va Qozogʻiston Respublikasi Prezidenti Qasim-Jomart Toqayev Qoʻshma bayonotni qabul qildilar. Soliq rezidentligini tasdiqlovchi rasmiy hujjatlarni tan olish tartibi, O‘zbekiston va Qozogʻistonda faoliyat yuritayotgan ikki mamlakat fuqarolarining mehnat huquqlarini himoya qilish toʻgʻrisida bitimlar, “Markaziy Osiyo” savdo-iqtisodiy hamkorlik markazini tashkil etish toʻgʻrisida memorandum  va boshqa sohalarga oid kelishuvlar imzolandi.
Shuningdek, Tashqi ishlar vazirliklari oʻrtasida 2019-2020-yillarga moʻljallangan hamkorlik dasturi, O‘zbekiston Respublikasi Vazirlar Mahkamasi huzuridagi Din ishlari boʻyicha qoʻmita hamda Qozogʻiston Respublikasi Axborot va ijtimoiy rivojlanish vazirligi oʻrtasida hamkorlik toʻgʻrisida memorandum qabul qilindi.
Ommaviy axborot vositalari vakillari uchun brifingda davlat rahbarlari muzokaralar qardoshlik munosabatlariga xos anglashuv va samimiyat ruhida oʻtganini, hamkorlikning barcha jihatlari atroflicha koʻrib chiqilib, oʻzaro manfaatli kelishuvlarga erishilganini ta’kidladilar. Ushbu davlat tashrifi mamlakatlarimizning strategik sheriklikni mustahkamlashga, mintaqada tinchlik va barqaror taraqqiyotni ta’minlashga intilishi qat’iy ekanini koʻrsatdi.